[{"text_idx": "#000000", "text": "Gruffudd ab OwainSep 5, 20204 min read"}, {"text_idx": "#000001", "text": "Rhagolwg: Penwythnos yn y Pyre\u0301ne\u0301es"}, {"text_idx": "#000002", "text": "Wedi ambell i gymal ddigon diflas, a bod yn onest, ffrwydrodd y ras ddoe gyda chymysgedd o fryniau, croeswyntoedd ac esielonau."}, {"text_idx": "#000003", "text": "Gyda Vent d'Autan yn chwythu'i groes-sgilwynt (cross-tailwind) a Bora-Hansgrohe yn gwthio tempo cryf iawn dros Peter Sagan ar y blaen, daeth rhwygiadau mawr yn y peloton gan adael nifer wedi'i dal allan ar y bryniau rhwng Millau a Lavaur. Diystyriwyd rhai o'r gwibwyr megis Nizzolo, Bennett ac Ewan yn fuan, a chollodd rhai o'r ffefrynnau megis Tadej Pogacar a Mikel Landa amser."}, {"text_idx": "#000004", "text": "Mae'r drafodaeth dros gyffro mewn rasys wedi'i chodi eto. Does dim ots faint mae'r trefnwyr yn geisio'i wneud - rhoi cymalau mynyddig yn yr wythnos gyntaf neu gynnig eiliadau bonws ar ddringfeydd - cawn ein hatgoffa unwaith eto nad ydyn ni'n ddim byd o'i gymharu a byd natur. Byddai nifer fawr yn dadlau fod cymal yn y croeswyntoedd yn fwy cyffrous na chymal mynyddig."}, {"text_idx": "#000005", "text": "Wedi symud i'r gorllewin o'r Alpes-Maritimes i Hautes-Alpes ac yna 'mlaen i'r Massif Central ac Occitanie, bydd y ras yn treulio penwythnos yn y Pyre\u0301ne\u0301es, lle gallwn ddisgwyl mwy o dan gwyllt - yn enwedig ymysg ffefrynnau'r dosbarthiad cyffredinol."}, {"text_idx": "#000008", "text": "Bydd y reidwyr yn dechrau yn ardal Haute-Garonne a phlwyf Cazeres, gyda'r 50km agoriadol yn weddol wastad a chyflym - a chyda'r wib ganolog yn dod wedi 42.5km bydd y peloton yn gyndyn o adael i ddihangiad fynd."}, {"text_idx": "#000009", "text": "Yna, daw'r gyntaf o'r drindod fynyddig sy'n ein haros. Dydy'r Col de Mente\u0301 ddim yn hir (7km) ond mae'n weddol serth ar 8% - hynny'n nodweddiadol o ddringfeydd y rhanbarth. Annhebygol o gael unrhyw effaith ar ganlyniad y ras, ond gallwn ddisgwyl bydd brwydr am bwyntiau i ddosbarthiad y crys polca."}, {"text_idx": "#000010", "text": "Wedi chyfnod o oriwaered a reidio ar y gwastad bydd y reidwyr yn wynebu ail ddringfa'r dydd - dyma'r anoddaf ohonynt sef y Port de Bale\u0300s, gan ddringo ar bron i 8% am bron i 12km."}, {"text_idx": "#000011", "text": "Gyda'r copa'n dod 35km o'r diwedd, gallwn obeithio am rywfath o gyffro ar y ddringfa hon gyda reidiwr anturus yn ceisio torri'n rhydd o afael y peloton. Mae'r mannau sydd wedi'i marcio'n ddu ar y proffil uchod fel rheol yn gyfleon gwych am ymosodiadau o'r math yma, a'r cynydd sydyn yn y graddiant yn siwtio nifer o ddringwyr pur. Mae proffil y Port de Bales yn debyg i risiau, gyda chyfnodau yn y du rhwng cyfnodau coch a glas."}, {"text_idx": "#000012", "text": "Wedi disgyniad 7km i Saint Aventin, bydd dringfa'r Col de Peyresourde yn sicr o fod yn leoliad lle rydym yn disgwyl i'r ras ffrwydro. Mae'r rhan helaeth o'r ddringfa yn y coch sy'n dynodi tua 8% ac mae'r math yma o raddiant yn berffaith ar gyfer brwydr ymysg ffefrynnau'r DC."}, {"text_idx": "#000013", "text": "Ond yn fwy na hynny, mae'r trefnwyr wedi ceisio rhoi cymhelliant ychwanegol iddynt gan roi eiliadau bonws ar y copa ar gyfer y dosbarthiad cyffredinol. Mae'n bosib iawn y gwelwn ni reidiwr yn ymosod i gasglu'r eiliadau bonws cyn rasio 'lawr y disgyniad i'r diwedd yn Loudenville."}, {"text_idx": "#000014", "text": "Mae angen i ennillydd cymal heddiw allu trin y goriwaered yn grefftus. Reidiwr sy'n dod i'r meddwl yn syth yw Primoz Roglic ac yntau wedi ennill cymal o'r math yma yn 2018. Fwy na thebyg, bydd y disgyniad cyn bwysiced a'r ddringfa - gyda bylchau'n ymddangos rhyngddynt ar y ddau."}, {"text_idx": "#000016", "text": "Efallai nad yw'r mynyddoedd yma mor fawr a'r diwrnod blaenorol ar cymal 9 o Pau i Laruns, ond mae'n sicr o gael cystal pwysigrwydd."}, {"text_idx": "#000017", "text": "Wedi agoriad ddigon gwastad o ryw 55km sy'n cynnwys un ddringfa 2.3km gat 4 o fewn y deng cilomedr cyntaf. Ar ol hynny, mae par o ddringfeydd sef Col de la Hourcere (11km ar 9%) cyn Col de Soudet (4km ar 8.5%) gyda'r ail ohonynt yn dod 75km o'r llinell derfyn."}, {"text_idx": "#000018", "text": "Yna, cawn ddisgyniad reit hir i'r wib ganolog yn Arette, fydd fwy na thebyg yn mynd i'r dihangiad, cyn Col d'Ichere (cat 3) sy'n ddechreufwyd ar gyfer y prif ddigwyddiad, sef Col de Marie Blanque."}, {"text_idx": "#000019", "text": "Mae'r hanner cyntaf yn weddol syml, gyda'r graddiant yn cadw dan 6% am y 3km cyntaf cyn codi i 7.4% ar cilomedr 4. Fodd bynnag, mae'r ail hanner yn serth gydag un o'r cilomedrau gyda graddiant cyfartalog o 13.6%. Gwedda hyn yn berffaith i ddringwyr pur megis Quintana, Pinot ayyb."}, {"text_idx": "#000020", "text": "Unwaith eto, mae'r trefnwyr wedi ceisio temptio'r reidwyr i ymosod gydag eiliadau bonws ar copa'r Marie-Blanque cyn disgyniad o ryw 20km i'r diwedd yn Laruns."}, {"text_idx": "#000021", "text": "Deuddydd sy'n argoeli i fod yn wych yn Le Tour de France ac mae'r cwrs yn berffaith ar gyfer y cyffro sydd ei angen ar y ras - ond cofier mae'r reidwyr sy'n gwneud ras ac nid y cwrs!"}, {"text_idx": "#000022", "text": "Son am y reidwyr, dyma sefyllfa'r dosbarthiad cyffredinol cyn penwythnos o frwydro."}, {"text_idx": "#000038", "text": "I wylio pob cilomedr, bydd y darllediad yn dechrau ar GCN Race Pass am 12:25 ddydd Sadwrn ac am 11:10 ddydd Sul. Bydd darllediad S4C yn cychwyn am 2 ddydd Sadwrn, ond oherwydd gem bel droed rhwng Cymru a Bwlgaria ni fydd darllediad ddydd Sul. Fodd bynnag, bydd uchafbwyntiau'r rhaglen am 9."}, {"text_idx": "#000039", "text": "Rhagolwg: La Vuelta a Espan\u0303a 2023"}, {"text_idx": "#000040", "text": "Rhagolwg: Tour de France Femmes 2023"}, {"text_idx": "#000041", "text": "Dilyn o\u0302l troed y Tour"}]